Lag: Harra Pætur og Elinborg….

Seyðatjóvavísa

|  |  |  |
| --- | --- | --- |
| 1. Seyðatjóvar á Føroyaland’, ei havast kann í friði, úr haganum og hjallunum, teir kjøtið hava drigið.  *Nú skulu tjóvar* 2. *í Skansan í Havn, meðan hagi og hjallar teir fáa frið.* 3. Antinis hann sova vil, pápin biður hann bíða, kom í Tún at vitja nú, á tjóvasøgur lýða. 4. Geldseyðir og heimaær, tjóvarnir teir taka, bóndin so uppøstur er, ei hevur sæð sær makað. 5. Bóndin lovar besta seyð, um búrkroppar teir finnast, Antinis hann hugsar sítt, og prísin vil hann minnast. 6. Antinis so ungur er, hann trettan ár er vorðin, til at hjálpa góður er, ja torv hann hevur borið. 7. Eisini hann hjálpir til, at turka mangar sátur, meðan fiskað verður nú, frá útiróðrabátum. 8. Móðir biður Antinis, fara eftir torvi, sigur ja, men hugsar um, alt kjøtið, sum er horvið. | 1. Dagur fer at halla nú, Antinis sær skundar, Hittir Jákup á sínum veg, ja móti kvøldi stundar. 2. Jákup biður Antinis, í bát við sær at fara, nei eg torv skal bera nú, skal móður mína æra. 3. Torir tú at fara nú? Tjóvar kanst tú hitta, ja teir kunnu taka teg, nú dagur fer at stytta. 4. Antinis so errin er, skjótur er at renna, seyðatjóvar fangar ei, at teimum kann eg flenna. 5. Antinis í hagan fer, vegurin er langur, gróthúsið í eygsjón er, vinnur har sum mangur. 6. Órógv er á Antinis, ikki sørt hann skelvur, koyrir torv í leypin sín, ja myrkur angist elvir. 7. Antinis hann hoyrir ljóð, nú móti kvøldið stundar, hetta var ei mannamál, hann hoyrdi nakrar hundar. 8. Antinis hann stívnar brátt, hvat varð nú at gera? tjóvarnir teir koma nú, torvið ei kann bera. | 1. Kaldasveittin spríkur út, í erva seg at krógva, hoyrdi tjóvar koma inn, við sveittavátum lógva. 2. Tjóvar fletta fyrsta seyð, hvat man bóndin halda? hvussu kann eg siga frá, so tjóvar kunnu gjalda. 3. Antinis hann hugsar brátt, at skjøldurin kann gloppa, spakuliga roynir hann, ei niður hann má koppa. 4. Spakuliga smoyggir sær, út ígjøgnum rivu, rennur heim í bygdina, tjóvar eftir blivu. 5. Jákup hann er kløkkur við, tá Antinis er aftur, tjóvur er í gróthúsi, á stønna rennur lættur. 6. Antinis hann sigur frá, og mennirnir teir renna, til gróthúsið teir koma fram, nei tjóvar ikki flenna. 7. Bundnir lógu tjóvarnir, millum vembur og vil, Bragdið gjørdi Antinis, hann brúkti vit og skil. 8. Stórbóndin so glaður var, og gav sín prís til heiður, Antinis skal maður verða, ja prúður og so breiður.   *Tollaksmessa 2017*  *Annika Mittún Jacobsen* |